የእትብት ዕዳ ከፋይ፤ ጋዜጠኛ ፍስሐ ተገኝ፡፡
“ትምህርት ላይ መሥራት ትውልድ ላይ መሥራት ነው!” የግዳን ወረዳ ትምህርት ጽሕፈት ቤትባሕር ዳር፡ መስከረም 14/2013ዓ.ም (አብመድ) 1977 ዓ.ም በኢትዮጵያውያን ዘንድ ምንጊዜም የማይረሳ አስከፊ ዘመን እንደነበር ይነገራል፡፡ ያሳለፉት በትውስታ ቅርብ ጊዜ ላይ የተከወነ ያክል ምስል ከሳች አድርገው ድርቅ እና ርኃቡን ይተርኩታል፤ ሰሚዎቹ ደግሞ ቀልባቸው ተንጠልጥሎ ሕመማቸውን እየታመሙ፣ ጠኔያቸውን ተጣነው ያዳምጧቸዋል፡፡ ያኔ ነበር ሕጻኑ ከወላጅ እናቱ ጋር የትውልድ ቀየውን ለቆ ወደሰፈራ ጣቢያ ያመራው፡፡የያኔው ስደተኛ ሕጻን የአሁኑ ታዋቂ የስፖርት ጋዜጠኛ ፍስሐ ተገኝ ከወላጅ እናቱ ጋር ከያኔዋ ወሎ ጠቅላይ ግዛት ላስታ አውራጃ ከአሁኗ የሰሜን ወሎዋ ግዳን ወረዳ ሙጃ አካባቢ ተነስተው ወደ ወለጋ አቀኑ፡፡ ከእናቱ ጋር በስደተኞች መጠለያ ጣቢያ የደረሰው ሕጻን ዳግም ሕይወት ፊቷን አዞረችበትና ወላጅ እናቱን በሞት ተነጠቀ፡፡ ምንም እንኳን ሐዘኑ ከባድ ቢሆንም ሕይወት ትቀጥላለች እና ወላጆቻቸውን ያጡ ሕጻናት ወደሚገኙበት በአካባቢው ካለ ሦስተኛ የሰፈራ ጣቢያ ተቀላቀለ፡፡በሦስተኛ የሰፈራ ጣቢያ እያለ ነበር የኤስ ኦ ኤስ ዓለም አቀፍ የሕጻናት መርጃ ድርጅት የኢትዮጵያ ቅርንጫፍ ተቀብሎ ወደ ጥንታዊቷ የሐረር ከተማ የወሰደው፡፡ ወሎ ተወልዶ፣ በወለጋ የስደተኞች መጠለያ ጣቢያ የአጭር ጊዜ ቆይታ የነበረው ጋዜጠኛ ፍስሐ ሐረር የዕድገቱ ከተማ ሆነች፡፡ ሐረር ውስጥ ተምሮ፣ ተላምዶ እና ባህሉን ኑሮ ያደገው ፍስሐ ራሱን የሐረር ልጅ አድርጎ ያያል፤ የልጅነት ትውስታው ሁሉ ከሐረር ያለፈ አልነበረምና ትክክል ነው፡፡ጋዜጠኛ ፍስሐ በኢትዮጵያ የስፖርት ጋዜጠኝነት ዘርፍ አንቱታን ካተረፉት ውስን ጋዜጠኞች መካከል አንዱ እንደሆነ ይነገራል፡፡ ከ13 ዓመታት በፊት ወደ እንግሊዝ ሀገር አምርቶ ነዋሪነቱን በዚያው አድርጓል፡፡ ነገር ግን ከትውልድ ሀገሩም ወጥቶ ሁሌም አንድ ጥያቄ ነበረው “የማንነት” በስደት ከወሎ መውጣቱን ያውቃል፤ እናቱን በስደተኞች መጠለያ ጣቢያ ውስጥ አጥቷል፤ አባቱ በሕይወት አለመኖራቸው ተነግሮታል፤ የተረፈው ነገር እናቱ በሕጻንነቱ የነገሩት ቁርጥራጭ የማንነት ተረኮች ብቻ ነበሩ፡፡ የተረፈ ወዳጅ ዘመድ ይኖረው ይሆን? እትብቱ የተቀበረው ቦታስ የት ይሆን? ለእነዚህ ጥያቄዎች መልስ ሊያፈላልግ ከ13 ዓመታት የውጭ ሀገር ቆይታ በኋላ በቅርቡ ወደሀገር ቤት ተመለሰ፡፡